Komission päätös,

tehty 5 päivänä huhtikuuta 2004,

tiettyjen Venäjältä peräisin olevien raudasta tai seostamattomasta teräksestä valmistettujen saumattomien putkien tuonnissa neuvoston asetuksella (EY) N:o 2320/97, sellaisena kuin se on viimeksi muutettuna neuvoston asetuksella (EY) N:o 235/2004, ja tiettyjen Ukrainasta peräisin olevien raudasta tai seostamattomasta teräksestä valmistettujen saumattomien putkien tuonnissa neuvoston asetuksella (EY) N:o 348/2000, sellaisena kuin se on viimeksi muutettuna neuvoston asetuksella (EY) N:o 1515/2002, käyttöön otettujen polkumyyntitoimenpiteiden väitettyä kiertämistä esittämällä samasta tuotteesta virheellisiä tuonti-ilmoituksia ja tiettyjen Venäjältä ja Ukrainasta peräisin olevien seosteräksestä, ei kuitenkaan ruostumattomasta teräksestä, valmistettujen saumattomien putkien tuonnilla koskevan komission asetuksella (EY) N:o 1264/2003 vireille pannun tutkimuksen ja käyttöön otetun kyseisen tuonnin kirjaamisvelvoitteen päättämisestä

(2004/316/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 461/2004(2), ja erityisesti sen 9 artiklan,

on kuullut neuvoa-antavaa komiteaa asiasta,

sekä katsoo seuraavaa:

A. MENETTELY

1. Voimassa olevat toimenpiteet

(1) Neuvoston asetuksella (EY) N:o 2320/97(3), sellaisena kuin se on viimeksi muutettuna asetuksella (EY) N:o 235/2004(4), ja neuvoston asetuksella (EY) N:o 348/2000(5), sellaisena kuin se on muutettuna asetuksella (EY) N:o 1515/2002(6) (jäljempänä "alkuperäiset asetukset"), neuvosto otti käyttöön lopulliset 26,8 prosentin suuruiset polkumyyntitullit tiettyjen muun muassa Venäjältä peräisin olevien raudasta tai seostamattomasta teräksestä valmistettujen saumattomien putkien tuonnissa ja 38,5 prosentin suuruiset polkumyyntitullit tiettyjen muun muassa Ukrainasta peräisin olevien raudasta tai seostamattomasta teräksestä valmistettujen saumattomien putkien tuonnissa.

(2) Komissio aloitti 23 päivänä marraskuuta 2002 asetuksen (EY) N:o 384/96 (jäljempänä "perusasetus"), 11 artiklan 2 kohdan ja 11 artiklan 3 kohdan mukaisesti edellä mainittujen Venäjältä peräisin olevaan tuontiin kohdistuneiden toimenpiteiden välivaiheen tarkastelun ja toimenpiteiden voimassaolon päättymistä koskevan tarkastelun(7) sekä perusasetuksen 11 artiklan 3 kohdan mukaisesti edellä mainittujen Ukrainasta peräisin olevaan tuontiin kohdistuneiden toimenpiteiden välivaiheen tarkastelun(8). Nämä tutkimukset ovat edelleen meneillään.

2. Pyyntö

(3) Komissio on 2 päivänä kesäkuuta 2003 vastaanottanut perusasetuksen 13 artiklan 3 kohdan mukaisen pyynnön tutkia Venäjältä ja Ukrainasta peräisin olevien raudasta tai seostamattomasta teräksestä valmistettujen saumattomien putkien tuonnissa käyttöön otettujen polkumyyntitoimenpiteiden väitettyä kiertämistä. Pyynnön esitti Defence Committee of the Seamless Steel Tube Industry of the European Union (jäljempänä "pyynnön esittäjä"), tuottajien puolesta, jotka muodostavat pääosan, eli yli 50 prosenttia, tiettyjen raudasta tai seostamattomasta teräksestä valmistettujen saumattomien putkien tuotannosta yhteisössä.

(4) Pyyntö sisälsi riittävän alustavan näytön, että kauppavirta on merkittävästi muuttunut, kun tiettyjen Venäjältä ja Ukrainasta peräisin olevien raudasta tai seostamattomasta teräksestä valmistettujen saumattomien putkien tuonti on merkittävästi pienentynyt kyseisiä tuotteita koskevien toimenpiteiden käyttöön ottamisen jälkeen samalla, kun tiettyjen Venäjältä ja Ukrainasta peräisin olevien raudasta tai seosteräksestä, ei kuitenkaan ruostumattomasta teräksestä, valmistettujen saumattomien putkien, jotka luokitellaan CN-koodeihin(9) 7304 59 91 ja 7304 59 93 , tuonti on kasvanut.

(5) Tämän muutoksen kauppavirrassa väitettiin johtuvan joko käytännöstä, että kyseiseen tuotteeseen sekoitetaan vähäisiä määriä muita aineita, jolloin tuotteet voidaan luokitella muihin CN-koodeihin kuin niihin, joihin polkumyyntitoimenpiteitä sovelletaan (CN-koodit ex 7304 10 10 , ex 7304 10 30 , 7304 31 99 , 7304 39 91 ja 7304 39 93 ), vaikka tuotteen perusominaisuudet ja käyttötarkoitukset eivät muutu, tai siitä, että tuotteet on luokiteltu virheellisesti sellaisiin CN-koodeihin, joihin polkumyyntitoimenpiteitä ei sovelleta. Lisäksi väitettiin, että näille käytännöille ei ollut riittävän pätevää syytä tai muuta taloudellista perustetta kuin Venäjältä ja Ukrainasta peräisin oleviin tiettyihin raudasta tai seostamattomasta teräksestä valmistettuihin saumattomiin putkiin sovellettava polkumyyntitulli.

(6) Lopuksi pyynnön esittäjä väitti, että Venäjältä ja Ukrainasta peräisin oleviin tiettyihin raudasta tai seostamattomasta teräksestä valmistettuihin saumattomiin putkiin sovellettavien nykyisten polkumyyntitullien korjaavat vaikutukset kumoutuivat sekä määrien että hintojen osalta ja että polkumyyntiä tapahtui, jos hintoja verrataan aiemmin määritettyihin normaaliarvoihin.

3. Menettelyn aloittaminen

(7) Komission asetuksella (EY) N:o 1264/2003(10) (jäljempänä "vireillepanoasetus"), komissio pani vireille tutkimuksen, joka koski Venäjältä ja Ukrainasta peräisin olevien tiettyjen raudasta tai seostamattomasta teräksestä valmistettujen saumattomien putkien tuonnissa käyttöön otettujen polkumyyntitoimenpiteiden väitettyä kiertämistä, ja velvoitti tulliviranomaiset perusasetuksen 13 artiklan 3 kohdan ja 14 artiklan 5 kohdan mukaisesti kirjaamaan 17 päivästä heinäkuuta 2003 alkaen tiettyjen Venäjältä ja Ukrainasta peräisin olevien raudasta tai seostamattomasta teräksestä valmistettujen ja tiettyjen seosteräksestä, ei kuitenkaan ruostumattomasta teräksestä, valmistettujen CN-koodeihin 7304 59 91 ja 7304 59 93 kuuluvien saumattomien putkien tuonnin.

4. Tutkimus

(8) Komissio ilmoitti Venäjän ja Ukrainan viranomaisille tutkimuksen vireillepanosta. Kyselylomakkeet lähetettiin Venäjällä ja Ukrainassa toimiville tuottajille ja viejille sekä yhteisössä toimiville tuojille, jotka oli mainittu pyynnössä tai jotka olivat komission tiedossa aikaisempien tutkimusten yhteydestä. Asianomaisille osapuolille annettiin tilaisuus esittää kantansa kirjallisesti ja pyytää saada tulla kuulluiksi tutkimuksen vireillepanoa koskevassa asetuksessa asetetussa määräajassa.

(9) Viisi Venäjällä toimivaa tuottajaa, kolme Ukrainassa toimivaa tuottajaa, yksi Venäjällä toimiva viejä, kaksi Ukrainassa toimivaa viejää sekä yksi Sveitsissä toimiva jälleenmyyjä toimitti vastauksen kyselylomakkeeseen. Myös kahdeksan yhteisön välittäjää/tuojaa vastasi kyselylomakkeeseen. Komissio teki tarkastuskäyntejä seuraavien yritysten toimitiloihin:

Venäläiset tuottajat:

- Taganrog Mettalurgical Works, Taganrog, Venäjä

- OJSC Volzhsky Pipe Works, Volzskhy, Venäjä

Venäläinen viejä:

- CJSC Trade House TMK, Moskova, Venäjä

Ukrainalaiset tuottajat:

- Dnepropetrovsk Tube Works, Dnepropetrovsk, Ukraina

- Nizhnedneprovsky Tube Rolling Plant, Dnepropetrovsk, Ukraina

- Nikopolsky Seamless Tubes Plant, Dnepropetrovsk, Ukraina

Ukrainalaiset viejät:

- Scientific Production Investment Group, Dnepropetrovsk, Ukraina

- AACS, Dnepropetrovsk, Ukraina

Ukrainalaiseen Scientific Production Investment Group -yritykseen etuyhteydessä oleva välittäjä:

- Sepco SA, Lugano, Sveitsi

Yhteisössä toimivat etuyhteydettömät tuojat/kauppiaat:

- RWH, Saksa

- Eurosinara S.R.L, Italia

- Merigo SPA, Italia.

5. Tutkimusajanjakso

(10) Tutkimusajanjakso käsitti 1 päivän heinäkuuta 2002 ja 30 päivän kesäkuuta 2003 välisen ajan. Tietoja kerättiin vuoden 2000 ja tutkimusajanjakson väliseltä ajalta sen tutkimiseksi, oliko kaupan rakenteessa tapahtunut muutoksia.

B. PYYNNÖN PERUUTTAMINEN JA TUTKIMISEN PÄÄTTÄMINEN

(11) Pyynnön esittäjä peruutti 9 päivänä helmikuuta 2004 päivätyllä kirjeellä virallisesti pyyntönsä tutkia Venäjältä ja Ukrainasta peräisin olevien raudasta tai seostamattomasta teräksestä valmistettujen saumattomien putkien tuonnissa käyttöön otettujen polkumyyntitoimenpiteiden väitettyä kiertämistä.

(12) Polkumyyntitoimenpiteiden väitetyn kiertämisen tutkiminen voidaan päättää tapauksissa, joissa tutkimuspyyntö on peruutettu. Perusasetuksen 9 artiklan 1 kohdan säännösten analogisen soveltamisen perusteella tutkiminen voidaan päättää paitsi, jos tällainen päättäminen olisi yhteisön edun vastaista.

(13) Komissio katsoi, että käynnissä oleva uudelleen tutkiminen olisi päätettävä, koska tutkimuksessa ei ole käynyt ilmi seikkoja, joiden perusteella päättäminen olisi yhteisön edun vastaista. Asianomaisille osapuolille ilmoitettiin asiasta, ja niille annettiin tilaisuus esittää huomautuksia. Huomautuksia siitä, että menettelyn päättäminen ei olisi yhteisön edun mukaista, ei esitetty.

(14) Komissio katsoo näin ollen, että olisi päätettävä tutkimus, joka koskee tiettyjen Venäjältä ja Ukrainasta peräisin olevien raudasta tai seostamattomasta teräksestä valmistettujen saumattomien putkien tuonnin kiertämistä tiettyjen seosteräksestä, ei kuitenkaan ruostumattomasta teräksestä, valmistettujen tavallisesti CN-koodeihin 7304 59 91 ja 7304 59 93 luokiteltavien saumattomien putkien tuonnilla tai väärillä tulli-ilmoituksilla.

(15) Olisi lopetettava vireillepanoasetuksella käyttöön otettu tiettyjen Venäjältä ja Ukrainasta peräisin olevien raudasta tai seostamattomasta teräksestä valmistettujen saumattomien putkien ja tiettyjen seosteräksestä, ei kuitenkaan ruostumattomasta teräksestä, valmistettujen CN-koodeihin 7304 59 91 ja 7304 59 93 luokiteltavien saumattomien putkien tuonnin kirjaaminen ja kumottava asetus,

ON PÄÄTTÄNYT SEURAAVAA:

1 artikla

Päätetään tiettyjen Venäjältä peräisin olevien raudasta tai seostamattomasta teräksestä valmistettujen saumattomien putkien tuonnissa asetuksella (EY) N:o 2320/97, sellaisena kuin se on viimeksi muutettuna asetuksella (EY) N:o 235/2004, käyttöön otettujen polkumyyntitoimenpiteiden väitettyä kiertämistä ja tiettyjen Ukrainasta peräisin olevien raudasta tai seostamattomasta teräksestä valmistettujen saumattomien putkien tuonnissa asetuksella (EY) N:o 348/2000, sellaisena kuin se on viimeksi muutettuna asetuksella (EY) N:o 1515/2002, käyttöön otettujen polkumyyntitoimenpiteiden väitettyä kiertämistä esittämällä samasta tuotteesta virheellisiä tuonti-ilmoituksia ja tiettyjen Venäjältä ja Ukrainasta peräisin olevien seosteräksestä, ei kuitenkaan ruostumattomasta teräksestä, valmistettujen CN-koodeihin 7304 59 91 ja 7304 59 93 luokiteltavien saumattomien putkien tuonnilla koskeva asetuksella (EY) N:o 1264/2003 vireille pantu tutkimus ja kyseisen tuonnin kirjaamisvelvoite.

2 artikla

Kumotaan komission asetus (EY) N:o 1264/2003.

3 artikla

Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tehty Brysselissä 5 päivänä huhtikuuta 2004.

Komission puolesta

Pascal Lamy

Komission jäsen

(1) EYVL L 56, 6.3.1996, s. 1.

(2) EUVL L 77, 13.3.2004, s. 12.

(3) EYVL L 322, 25.11.1997, s. 1.

(4) EUVL L 40, 12.2.2004, s. 11.

(5) EYVL L 45, 17.2.2000, s. 1.

(6) EYVL L 228, 24.8.2002, s. 8.

(7) EYVL C 288, 23.11.2002, s. 2.

(8) EYVL C 288, 23.11.2002, s. 11.

(9) EYVL L 290, 28.10.2002, s. 1.

(10) EUVL L 178, 17.7.2003, s. 9.